PREDLOG. 14. 9. 2016


Na podlagi šestega odstavka 7. člena Zakona o visokem šolstvu (Uradni list RS, št. 32/12 – uradno prečiščeno besedilo, 40/12 – ZUJF, 57/12 – ZPCP-2D, 109/12 in 85/14) ministrica za izobraževanje, znanost in  šport izdaja
PRAVILNIK

o šolninah in bivanju v študentskih domovih za Slovence brez slovenskega državljanstva in tujce v Republiki Sloveniji

I. SPLOŠNA DOLOČBA

1. člen

S tem pravilnikom se za Slovence brez slovenskega državljanstva in tujce, državljane držav, ki niso članice Evropske unije, določajo plačevanje šolnin za študij po javnoveljavnih študijskih programih in pogoji za bivanje v študentskih domovih.

II. ŠOLNINA

2. člen

Slovenci brez slovenskega državljanstva, ki se v Republiki Sloveniji izobražujejo na javnih ali zasebnih visokošolskih zavodih, za študij po javnoveljavnih študijskih programih prve, druge in tretje stopnje plačujejo tolikšno šolnino, kot je določena za državljane Republike Slovenije.

Tujci, ki se v Republiki Sloveniji izobražujejo na javnih ali zasebnih visokošolskih zavodih, za študij po javnoveljavnih študijskih programih prve, druge ali tretje stopnje plačujejo šolnino, razen če ni s tem pravilnikom drugače določeno.

3. člen

Višino šolnine za tujce visokošolski zavod določa tako, kot jo v skladu s Pravilnikom o šolninah in drugih prispevkih v visokem šolstvu (Uradni list RS, št. 40/94 in 45/98) določa za državljane Republike Slovenije za izredni študij.
4. člen

Ne glede na določbo prejšnjega člena tujci na javnih visokošolskih zavodih ne plačujejo šolnine oziroma plačujejo tolikšno, kot je določena za državljane Republike Slovenije, če:
je tako določeno z meddržavnimi ali mednarodnimi sporazumi in pogodbami;
so štipendisti ministrstev, ki štipendiranje tujcev izvajajo preko pooblaščenih izvajalcev, kot sta Center Republike Slovenije za mobilnost in evropske programe izobraževanja in usposabljanja ter Javni sklad Republike Slovenije za razvoj kadrov in štipendije (v nadaljnjem besedilu : štipendisti ministrstev);
so študenti izmenjalnih programov med visokošolskimi zavodi v programu ERASMUS+ ali
so tuji državljani s stalnim prebivališčem v Republiki Sloveniji in so sami ali vsaj eden od njihovih staršev ali skrbnikov rezidenti Republike Slovenije za davčne namene.
Prejšnji odstavek velja tudi za študij po javnoveljavnih študijskih programih zasebnih    visokošolskih zavodov s koncesijo.
5. člen

Šolnina se plačuje visokošolskemu zavodu na podlagi izstavljenega računa.

Šolnina se za vsako študijsko leto praviloma plačuje v enkratnem znesku.

Visokošolski zavodi lahko tujega študenta oprostijo plačila celotne šolnine ali njenega dela ali mu omogočijo plačilo v več delih.
III. BIVANJE V ŠTUDENTSKIH DOMOVIH

6. člen

Za štipendiste ministrstev Republika Slovenija zagotavlja do 250 mest za bivanje v študentskih domovih, ki jih je ustanovila Republika Slovenija oziroma se financirajo ali sofinancirajo iz javnih sredstev.

Razdelitev mest, način plačila in druga medsebojna razmerja za bivanje štipendistov ministrstev uredijo ministrstvo, pristojno za visoko šolstvo, ter izvajalci štipendiranja z vsakoletno večstransko pogodbo.

Štipendistom ministrstev se zaračunava subvencionirana stanarina.
7. člen
Javni študentski domovi lahko namenijo do 10 odstotkov svojih zmogljivosti tudi drugim tujim študentom, ki prihajajo na visokošolske zavode v okviru izmenjalnih programov (predvsem programa ERASMUS+). 
Javni študentski domovi lahko v primeru prostih zmogljivosti poleg študentov iz prejšnjega odstavka namestijo tudi druge tuje študente.  
Izbor upravičencev do namestitev iz prvega in drugega odstavka tega člena opravi visokošolski zavod.

O razdelitvi zmogljivosti iz tega člena se visokošolski zavodi vsako leto dogovorijo neposredno z javnimi študentskimi domovi. 
Uporabniki teh zmogljivosti plačujejo tržno ceno.
IV. KONČNI DOLOČBI
8. člen

Z dnem uveljavitve tega pravilnika preneha veljati Pravilnik o šolninah in bivanju v študentskih domovih za Slovence brez slovenskega državljanstva v Republiki Sloveniji (Uradni list RS, št. 70/08).

9. člen

Ta pravilnik začne veljati petnajsti dan po objavi v Uradnem listu Republike Slovenije. 
Št. xxxxxx 
Ljubljana, dne xx. septembra 2016

EVA 2016-3330-0043
                                                         dr. Maja Makovec Brenčič


  MINISTRICA
OBRAZLOŽITEV

S predlogom Pravilnika o šolninah in bivanju v študentskih domovih za Slovence brez slovenskega državljanstva in tujce v Republiki Sloveniji  (v nadaljevanju: pravilnik) se ob spremenjenem dejanskem stanju nadomešča veljavni Pravilnik o šolninah in bivanju v študentskih domovih za Slovence brez slovenskega državljanstva in tujce v Republiki Sloveniji iz leta 2008 (Uradni list RS, št. 70/08). 
V nadaljevanju so opisane temeljne novosti predloga pravilnika:
· besedilo predloga pravilnika v 4. členu upoštevajoč dejansko stanje natančneje določa štipendiste ministrstev in izvajalce tega štipendiranja, program Vseživljenjsko izobraževanje je nadomeščen s programom Erasmus+, Pav tako je dikcija v četrti alineji usklajena z Zakonom o dohodnini (Uradni list RS, št. 13/11 – uradno prečiščeno besedilo, 9/12 – odl. US, 24/12, 30/12, 40/12 – ZUJF, 75/12, 94/12, 52/13 – odl. US, 96/13, 29/14 – odl. US, 50/14, 23/15 in 55/15) in terminom, ki se uporablja v Pravilniku o razpisu za vpis in izvedbi vpisa v visokem šolstvu (Uradni list RS, št. 4/16): : namesto »davčni zavezanci v Republiki Sloveniji" je zapisano »rezidenti Republike Slovenije za davčne namene";
· v 5. členu ni več zahteve o posebnem poročanju visokošolskih zavodov ministrstvu glede evidence o plačilih in oprostitvah šolnin;
· v skladu s spremembami v 4. členu je posodobljen in spremenjen 6. člen, ki sedaj zajema le štipendiste ministrstev, ki iz štipendije ministrstev plačujejo subvencionirano stanarino; 
· novi 7. člen dopušča možnost namestitve tudi drugih tujih študentov v javne študentske domove: poleg tistih, ki prihajajo na visokošolske zavode v okviru izmenjalnih programov (predvsem programa ERASMUS+), kot novost v  tem členu predlog pravilnik omogoča visokošolskim zavodom, da v primeru prostih kapacitet v javnih študentskih domovih omogočijo namestitev tudi drugim tujim študentom (ki npr. niso štipendisti ministrstev, ki niso vključeni v izmenjalne programe, kot je npr. Erasmus+, ipd.). Izbor upravičencev do teh namestitev opravi visokošolski zavod. O razdelitvi zmogljivosti iz tega člena se visokošolski zavodi vsako leto dogovorijo neposredno z javnimi  študentskimi domovi. Ti uporabniki plačujejo ekonomsko stanarino.

